title: 2008/469/KE: Deċiżjoni tal-Parlament Ewropew u tal-Kunsill tal- 5 ta’ Ġunju 2008 dwar il-mobilizzazzjoni tal-Fond ta’ Solidarjetà ta’ l-UE bi qbil mal-punt 26 tal-Ftehim Interistituzzjonali tas- 17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina finanzjarja u l-ġestjoni finanzjarja tajba

text:
               21.6.2008

               MT

               Il-Ġurnal Uffiċjali ta’ l-Unjoni Ewropea

               L 162/30

         DEĊIŻJONI TAL-PARLAMENT EWROPEW U TAL-KUNSILL
   tal-5 ta’ Ġunju 2008
   dwar il-mobilizzazzjoni tal-Fond ta’ Solidarjetà ta’ l-UE bi qbil mal-punt 26 tal-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina finanzjarja u l-ġestjoni finanzjarja tajba
   (2008/469/KE)
   IL-PARLAMENT EWROPEW U L-KUNSILL ta’ L-UNJONI EWROPEA,
   Wara li kkunsidraw l-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-immaniġġjar finanzjarju sod (1), u b’mod partikulari l-punt 26 tagħha,
   Wara li kkunsidraw ir-Regolament tal-Kunsill (KE) Nru 2012/2002 tal-11 ta’ Novembru 2002 li jistabbilixxi l-Fond ta’ Solidarjetà ta’ l-Unjoni Ewropea (2),
   Wara li kkunsidraw il-proposta tal-Kummissjoni,
   Billi:

               (1)

               l-Unjoni Ewropea ħolqot Fond ta’ Solidarjetà ta’ l-Unjoni Ewropea (il-“Fond”) sabiex turi solidarjetà mal-popolazzjonijiet ta’ reġjuni milquta minn diżastri.

               (2)

               il-Ftehim Interistituzzjonali tas-17 ta’ Mejju 2006 tippermetti l-mobilizzazzjoni tal-Fond sal-limitu massimu annwali ta’ biljun Ewro.

               (3)

               ir-Regolament (KE) Nru 2012/2002 fih id-dispożizzjonijiet li permezz tagħhom il-Fond jista’ jiġi mmobilizzat.

               (4)

               il-Greċja ssottomettiet applikazzjoni biex timmobilizza l-Fond, minħabba diżastru kkawżat minn nirien fil-foresti f’Awissu ta’ l-2007,

               (5)

               is-Slovenja ssottomettiet applikazzjoni biex timmobilizza l-Fond, minħabba diżastru kkawżat minn għargħar f’Settembru ta’ l-2007,

         IDDEĊIDEW KIF ĠEJ:
   Artikolu 1
   Għall-baġit ġenerali ta’ l-Unjoni Ewropea għas-sena finanzjarja 2008, il-Fond ta’ Solidarjetà ta’ l-Unjoni Ewropea għandu jiġi mmobilizzat sabiex jipprovdi s-somma ta’ 98 023 212 EUR f’approprjazzjonijiet għall-impenji u għall-ħlasijiet.
   Artikolu 2
   Din id-Deċiżjoni għandha tiġi ppubblikata fil-Ġurnal Uffiċjali ta’ l-Unjoni Ewropea.

      Magħmula fi Strasburgu, 5 ta’ Ġunju 2008.

            Għall-Parlament Ewropew

            Il-President

         H.-G. PÖTTERING

            Għall-Kunsill

            Il-President

         J. LENARČIČ

      (1)  ĠU C 139, 14.6.2006, p. 1. Il-Ftehim kif emendat l-aħħar bid-Deċiżjoni 2008/371/KE tal-Parlament Ewropew u tal-Kunsill (ĠU L 128, 16.5.2008, p. 8).

      (2)  ĠU L 311, 14.11.2002, p. 3.


title: 2010/398/Euratom: Deċiżjoni tal-Kummissjoni tal- 15 ta’ Lulju 2010 dwar il-konklużjoni ta’ Memorandum ta’ Ftehim bejn il-Kummissjoni Ewropea u l-Aġenzija Internazzjonali tal-Enerġija Atomika dwar il-EURDEP (il-Pjattaforma Ewropea tal-Iskambju tad-Dejta Radjoloġika)

text:
               16.7.2010

               MT

               Il-Ġurnal Uffiċjali tal-Unjoni Ewropea

               L 182/15

         DEĊIŻJONI TAL-KUMMISSJONI
   tal-15 ta’ Lulju 2010
   dwar il-konklużjoni ta’ Memorandum ta’ Ftehim bejn il-Kummissjoni Ewropea u l-Aġenzija Internazzjonali tal-Enerġija Atomika dwar il-EURDEP (il-Pjattaforma Ewropea tal-Iskambju tad-Dejta Radjoloġika)
   (2010/398/Euratom)
   IL-KUMMISSJONI EWROPEA,
   Wara li kkunsidrat it-Trattat li jistabbilixxi l-Komunità Ewropea tal-Enerġija Atomika, u b’mod partikolari l-Artikolu 199 tiegħu,
   Billi:

               (1)

               Skont l-Artikolu 35 tat-Trattat li jistabilixxi l-Komunità Ewropea tal-Enerġija Atomika, l-Istati Membri huma obbligati li jistabbilixxu faċilitajiet li jagħmlu monitoraġġ kontinwu r-radjoattività fl-ambjent tat-territorju tagħhom, u l-Kummissjoni għandha d-dritt tal-aċċess għal dawn il-faċilitajiet,

               (2)

               F’dan il-kuntest, il-Kummissjoni Ewropea żviluppat format tad-dejta komuni msejjaħ EURDEP (il-Pjattaforma Ewropea tal-Iskambju tad-Dejta Radjoloġika) kif ukoll netwerk adattat ibbażat fuq l-Internet jiffaċilita l-iskambju ta’ dejta kontinwu u bla problemi pprovdut min-netwerks nazzjonali għall-monitoraġġ awtomatiku tar-rata tad-doża u l-programmi ta’ sorveljanza tar-radjazzjoni fl-ambjent li ilhom jintużaw fil-Komunità Ewropea tal-Enerġija Atomika għal diversi snin u li issa huma kkunsidrati bħala maturi biżżejjed għat-tkabbir,

               (3)

               Il-Kummissjoni Ewropea u l-Aġenzija Internazzjonali tal-Enerġija Atomika (IAEA) urew determinazzjoni miż-żewġ naħat biex jerġgħu jsaħħu b’mod sinifikattiv il-kwalità u l-intensità tal-kooperazzjoni tagħhom permezz ta’ Dikjarazzjoni Konġunta ffirmata fl-2008,

               (4)

               Il-protezzjoni mir-radjazzjoni, inkluża d-disponibilità tad-dejta miksuba mill-monitoraġġ tar-radjazzjoni fuq livell dinji fil-ħin reali, ġiet identifikata bħala waħda mill-oqsma speċifiċi ta’ prijorità tal-kooperazzjoni,

               (5)

               L-użu ta’ teknoloġija ppruvata żviluppata mill-Kummissjoni Ewropea għall-EURDEP huwa mod eċċellenti kif l-iskambju awtomatiku tad-dejta jkun iffaċilitat, u jirrappreżenta kontribuzzjoni importanti lejn l-iżvilupp globali tal-monitoraġġ tar-radjoattività ambjentali,

               (6)

               Huwa fl-interess tal-Komunità Ewropea tal-Enerġija Atomika li tagħmel it-teknoloġija tal-EURDEP disponibbli għall-IAEA, minħabba li huwa permezz tal-kontribuzzjoni tal-IAEA li l-parteċipanti tan-netwerk Ewropew se jkollhom aċċess għad-dejta dwar il-monitoraġġ tar-radjoattività ambjentali mid-dinja kollha,

               (7)

               F’dan il-kuntest, il-Memorandum ta’ Ftehim attwali ġie żviluppat, fil-kuntest tar-relazzjonijiet bejn l-Euratom u l-IAEA, biex ikopri l-aspetti tekniċi tal-kooperazzjoni bejn l-IAEA u l-Euratom dwar il-EURDEP,

               (8)

               L-ebda implikazzjoni finanzjarja jew obbligu legali ma saru abbażi tal-Memorandum ta’ Ftehim attwali,

         IDDEĊIDIET KIF ĠEJ:
   Artikolu 1
   Il-Memorandum ta’ Ftehim anness bejn il-Kummissjoni Ewropea u l-Aġenzija Internazzjonali tal-Enerġija Atomika dwar il-EURDEP (il-Pjattaforma Ewropea tal-Iskambju tad-Dejta Radjoloġika) huwa approvat.
   Artikolu 2
   Il-Kummissarju għall-Enerġija Günther Oettinger jiffirma l-Memorandum ta’ Ftehim li sar bejn il-Kummissjoni Ewropea u l-Aġenzija Internazzjonali tal-Enerġija Atomika dwar il-EURDEP (il-Pjattaforma Ewropea tal-Iskambju tad-Dejta Radjoloġika) f’isem il-Kummissjoni.

      Magħmul fi Brussell, il-15 ta’ Lulju 2010.

            Għall-Kummissjoni

         Günther OETTINGER

            Membru tal-Kummissjoni

      ANNESS

         Memorandum ta’ Ftehim bejn il-Kummissjoni Ewropea u l-Aġenzija Internazzjonali tal-Enerġija Atomika dwar il-EURDEP (il-Pjattaforma Ewropea tal-Iskambju tad-Dejta Radjoloġika)
         Il-Kummissjoni Ewropea minn issa ’l quddiem imsejħa “il-Kummissjoni”, u l-Aġenzija Internazzjonali tal-Enerġija Atomika, minn issa ‘l quddiem imsejħa “l-IAEA” (flimkien imsejħin minn issa ’l quddiem “il-Partijiet”),

            FTIEHMU KIF ĠEJ:

         L-Artikolu 1
         Għan ta’ dan il-memorandum ta’ ftehim
         1.   Skont dan il-Memorandum ta’ Ftehim, il-Kummissjoni u l-IAEA jaqblu li jikkooperaw fil-qasam tal-iskambju ta’ dejta dwar ir-radjazzjoni fuq livell dinji fil-ħin reali għall-verifikazzjoni u għanijiet oħra ta’ emerġenza.
         2.   Il-Partijiet jaqblu wkoll li se jikkooperaw mill-qrib u jikkonsultaw lil xulxin fir-rigward ta’ kwistjonijiet ta’ interess komuni kull meta dan huwa xieraq fid-dawl tal-mandati rispettivi tagħhom.
         L-Artikolu 2
         Arranġamenti istituzzjonali
         1.   Il-Kummissjoni u l-IAEA se jistabilixxu l-mezzi ta’ komunikazzjoni adattati sabiex jiffaċilitaw il-kooperazzjoni tagħhom.
         2.   Il-Kummissjoni u l-IAEA se jaħtru punt ta’ riferiment kull wieħed responsabbli mill-koordinazzjoni tal-attivitajiet hekk kif stipulat fl-Artikolu 3 hawn taħt ta’ dan il-Memorandum ta’ Ftehim.
         3.   L-IAEA se ssir membru tal-Grupp ta’ Ħidma ECURIE-EURDEP u se tipparteċipa fl-ippjanar ulterjuri tal-attivitajiet tal-EURDEP u fl-approvazzjoni ta’ kwalunkwe aġġornamenti jew tibdil, inkluż kull bidla neċessarja għall-format tad-dejta, tas-softwer relatat mal-EURDEP.
         4.   L-IAEA se tipparteċipa u tassisti lill-Kummissjoni fl-organizzazzjoni ta’ sessjonijiet ta’ ħidma futuri tal-EURDEP..
         L-Artikolu 3
         Oqsma speċifiċi ta’ kooperazzjoni
         Il-Partijiet, soġġetti għar-Regolamenti u r-Regoli Finanzjarji, għall-politiki u l-proċeduri rispettivi tagħhom u soġġetti għad-disponibilità tal-fondi, jaqblu li jikkooperaw f’oqsma speċifiċi li jinkludu iżda li mhux limitati għal dan li ġej:

                     (a)

                     Mingħajr ħsara għad-drittijiet tal-proprjetà intelletwali tagħha f’dan ir-rigward, il-Kummissjoni se taqsam mal-IAEA is-softwer tagħha, inkluż kull aġġornament u tibdil tiegħu, li jkun żviluppat għall-ġbir u l-preżentazzjoni tal-livelli ta’ radjazzjoni fil-ħin reali fiż-żona Ewropea (il-Pjattaforma Ewropea tal-Iskambju tad-Dejta Radjoloġika (EURDEP, http://eurdep.jrc.it).

                     (b)

                     Il-Kummissjoni u l-IAEA se jfittxu li jiżguraw li d-dejta kollha dwar ir-radjazzjoni hija disponibbli b’mod liberu u bl-istess mod għall-fornituri kollha tad-dejta nazzjonali.

                     (c)

                     L-IAEA se tikkoordina l-appoġġ tagħha kif ukoll tippromwovi l-iskambju tad-dejta miksuba minn monitoraġġ tar-radjazzjoni fil-ħin reali mal-Istati Membri kollha tagħha li għad m’għandhomx ftehim mal-Kummissjoni, bil-għan li jistabilixxu sistema globali konġunta bejn il-Kummissjoni u l-IAEA taħt isem differenti bbażat fuq it-teknoloġija tal-EURDEP;

                     (d)

                     Siti mera tas-sit elettroniku tal-EURDEP se jkunu implimentati u operati mill-Kummissjoni u l-IAEA. L-IAEA se tippromwovi siti mera tad-dejta reġjonali u se tagħmel is-softwer u t-teknoloġija disponibbli għall-organizzazzjonijiet li jagħmlu s-siti mera tad-dejta;

                     (e)

                     Il-Kummissjoni u l-IAEA se jaħdmu flimkien sabiex jiżguraw li ma hemm ebda inkonsistenzi li jqiegħdu f’periklu l-iskambju dinji tad-dejta miksuba mill-monitoraġġ tar-radjazzjoni.

               L-Artikolu 4
         Arranġamenti finanzjarji
         F’dan il-Memorandum ta’ Ftehim xejn mhu se joħloq obbligu finanzjarju fuq l-ebda Parti. Meta l-miżuri meħuda sabiex ikun implimentat dan il-Memorandum ta’ Ftehim jistgħu joħolqu xi obbligi finanzjarji jew legali, il-Partijiet għandhom jikkonkludu ftehim separat, soġġett għar-Regolamenti u r-Regoli Finanzjarji taż-zewġ Partijiet, qabel ma jittieħdu miżuri bħal dawn.
         L-Artikolu 5
         Il-persunal
         Kwalunkwe persunal impjegat mill-Partijiet se jibqa’ soġġett għar-regolamenti u r-regoli tal-istituzzjonijiet rispettivi tiegħu f’kull kwistjoni ta’ impjieg, assigurazzjoni medika u dik fuq il-ħajja kif ukoll drittijiet u benefiċċji tal-impjegati. F’dan il-Memorandum ta’ Ftehim ma hemm xejn li għandu jitqies bħala li jikkostitwixxi jew joħloq kwalunkwe relazzjoni tat-tip min iħaddem/impjegat bejn l-IAEA u l-Kummissjoni.
         L-Artikolu 6
         Tixrid ta’ informazzjoni
         Il-Kummissjoni u l-IAEA se jagħtu l-appoġġ tagħhom lill-iktar propagazzjoni wiesgħa possibbli ta’ informazzjoni mhux ikklassifikata pprovduta jew skambjata skont dan il-Memorandum ta’ Ftehim, soġġetta għall-bżonn ta’ protezzjoni tal-informazzjoni ta’ proprjetà. Il-Kummissjoni u l-IAEA se jiżguraw il-kunfidenzjalità tal-informazzjoni li tiġi kklassifikata mill-Parti l-oħra bħala ristretta jew kunfidenzjali.
         L-Artikolu 7
         Proprjetà intellettwali
         Il-Kummissjoni u l-IAEA se jikkooperaw sabiex jiżguraw li l-proprjetà intellettwali u d-drittijiet relatati, li jinkludu, mingħajr limitu, id-drittijiet tal-awtur u l-brevetti kollha, f’kull materjal jew invenzjoni jew għal kull materjal jew invenzjoni magħmula minn Parti jew oħra, l-impjegati tagħhom u s-sottokuntratturi li nibtu mill-kooperazzjoni bejn il-Kummissjoni u l-IAEA fl-implimentazzjoni ta’ dan il-Memorandum ta’ Ftehim, ikunu jistgħu jintużaw sabiex titmexxa ‘l quddiem il-funzjoni statutorja tal-IAEA li tħares l-iskambju ta’ informazzjoni bejn l-Istati Membri tagħha.
         L-Artikolu 8
         L-użu tal-isem, l-emblema jew is-siġġill uffiċjali
         1.   L-IAEA mhux se tuża l-isem, l-emblema jew is-siġġill uffiċjali tal-Kummissjoni għall-ebda raġuni ħlief meta dan ikun awtorizzat b’mod ċar u bil-miktub mill-Kummissjoni.
         2.   Il-Kummissjoni mhux se tuża l-isem, l-emblema jew is-siġġill uffiċjali tal-IAEA għall-ebda raġuni ħlief meta dan huwa awtorizzat b’mod ċar u bil-miktub mill-IAEA.
         L-Artikolu 9
         Il-privileġġi u l-immunitajiet
         Ma hemm xejn fil-Memorandum ta’ Ftehim jew relatat ma’ dan li għandu jitqies li jikkostitwixxi kwalunkwe rinunzja, espressa jew implikata, mill-immunitajiet, privileġġi, eżenzjonijiet u faċiltajiet li tgawdi minnhom il-Kummissjoni jew l-IAEA skont il-liġi internazzjonali, konvenzjonijiet jew ftehimiet internazzjonali, inkluż il-Ftehim dwar il-Privileġġi u l-Immunitajiet tal-IAEA, jew il-leġizlazzjoni u l-liġijiet domestiċi tal-Istati Membri rispettivi tagħhom.
         L-Artikolu 10
         It-tilwim
         Kull tilwim bejn il-Partijiet li jinqala’ minħabba jew li huwa relatat mal-interpretazzjoni jew l-implimentazzjoni ta’ dan il-Memorandum ta’ Ftehim se jissolva b’mod amikevoli bejn il-Partijiet.
         L-Artikolu 11
         Il-bidu u t-tmiem tal-kooperazzjoni u l-istat
         1.   Il-kooperazzjoni skont dan il-Memorandum ta’ Ftehim se tibda minn meta l-Partijiet jiffirmaw għal tliet snin kalendarji, li jiġġeddu sakemm waħda miż-żewġ Partijiet ma tavżax mod ieħor. Jekk il-firem isiru f’żewġ dati differenti, il-kooperazzjoni tibda mid-data tat-tieni firma.
         2.   Id-dispożizzjonijiet ta’ dan il-Memorandum ta’ Ftehim jistgħu jkunu modifikati permezz ta’ ftehim bil-miktub bejn il-Partijiet.
         3.   Din il-kooperazzjoni skont dan il-Memorandum ta’ Ftehim jista’ jiġi terminat minn kwalunkwe Parti li tagħti notifika bil-miktub ta’ sittin ġurnata lill-Parti l-oħra. Meta tingħata notifika ta’ terminazzjoni, il-Partijiet għandhom jieħdu passi immedjati sabiex jibdew itemmu l-attivitajiet konġunti kollha malajr u b’mod ordnat.
         4.   L-ebda ħaġa f’dan il-Memorandum ta’ Ftehim ma hija intenzjonata li żżid obbligu legali fuq waħda miż-żewġ Partijiet.


title: 2011/582/UE: Deċiżjoni tal-Parlament Ewropew tal- 10 ta’ Mejju 2011 dwar il-kwittanza għall-implimentazzjoni tal-baġit taċ-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2009

text:
               27.9.2011

               MT

               Il-Ġurnal Uffiċjali tal-Unjoni Ewropea

               L 250/167

         DEĊIŻJONI TAL-PARLAMENT EWROPEW
   tal-10 ta’ Mejju 2011
   dwar il-kwittanza għall-implimentazzjoni tal-baġit taċ-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2009
   (2011/582/UE)
   IL-PARLAMENT EWROPEW,
   wara li kkunsidra l-kontijiet annwali definittivi taċ-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2009,
   wara li kkunsidra r-rapport tal-Qorti tal-Awdituri dwar il-kontijiet annwali definittivi taċ-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2009, flimkien mat-tweġibiet taċ-Ċentru (1),
   wara li kkunsidra r-rakkomandazzjoni tal-Kunsill tal-15 ta’ Frar 2011 (05892/2011 — C7-0052/2011),
   wara li kkunsidra l-Artikolu 276 tat-Trattat KE u l-Artikolu 319 tat-Trattat dwar il-Funzjonament tal-Unjoni Ewropea,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b'mod partikolari l-Artikolu 185 tiegħu,
   wara li kkunsidra r-Regolament (KE) Nru 1920/2006 tal-Parlament Ewropew u tal-Kunsill tat-12 ta’ Diċembru 2006 dwar iċ-Ċentru Ewropew għall-Monitoraġġ tad-Droga u d-Dipendenza fuq id-Droga (3), u b'mod partikolari l-Artikolu 15 tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (4), u b'mod partikolari l-Artikolu 94 tiegħu,
   wara li kkunsidra l-Artikolu 77 u l-Anness VI tar-Regoli ta’ Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A7-0120/2011),

               1.

               Jagħti l-kwittanza lid-Direttur taċ-Ċentru Ewropew għall-Monitoraġġ tad-Drogi u d-Dipendenza fuq id-Drogi għall-implimentazzjoni tal-baġit taċ-Ċentru għas-sena finanzjarja 2009;

               2.

               Jippreżenta l-kummenti tiegħu fir-riżoluzzjoni t'hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lid-direttur taċ-Ċentru Ewropew għall-Monitoraġġ tad-Droga u d-Dipendenza fuq id-Droga, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea (serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  ĠU C 338, 14.12.2010, p. 162.

      (2)  ĠU L 248, 16.9.2002, p. 1.

      (3)  ĠU L 376, 27.12.2006, p. 1.

      (4)  ĠU L 357, 31.12.2002, p. 72.
    ---documentbreak---

               27.9.2011

               MT

               Il-Ġurnal Uffiċjali tal-Unjoni Ewropea

               L 250/169

         RIŻOLUZZJONI TAL-PARLAMENT EWROPEW
   tal-10 ta’ Mejju 2011
   li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit taċ-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2009
   IL-PARLAMENT EWROPEW,
   wara li kkunsidra l-kontijiet annwali definittivi taċ-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2009,
   wara li kkunsidra r-rapport tal-Qorti tal-Awdituri dwar il-kontijiet annwali definittivi taċ-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2009, flimkien mat-tweġibiet taċ-Ċentru (1),
   wara li kkunsidra r-rakkomandazzjoni tal-Kunsill tal-15 ta’ Frar 2011 (05892/2011 — C7-0052/2011),
   wara li kkunsidra l-Artikolu 276 tat-Trattat KE u l-Artikolu 319 tat-Trattat dwar il-Funzjonament tal-Unjoni Ewropea,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b'mod partikolari l-Artikolu 185 tiegħu,
   wara li kkunsidra r-Regolament (KE) Nru 1920/2006 tal-Parlament Ewropew u tal-Kunsill tat-12 ta’ Diċembru 2006 dwar iċ-Ċentru Ewropew għall-Monitoraġġ tad-Droga u d-Dipendenza fuq id-Droga (3), u b'mod partikolari l-Artikolu 15 tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (4), u b'mod partikolari l-Artikolu 94 tiegħu,
   wara li kkunsidra l-Artikolu 77 u l-Anness VI tar-Regoli ta’ Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A7-0120/2011),

               A.

               billi l-Qorti tal-Awdituri ddikjarat li kisbet assigurazzjonijiet raġonevoli li l-kontijiet annwali għas-sena finanzjarja 2009 huma affidabbli u li t-transazzjonijiet sottostanti huma legali u regolari,

               B.

               billi fil-5 ta’ Mejju 2010 il-Parlament ta l-kwittanza lid-Direttur taċ-Ċentru Ewropew għall-Monitoraġġ tad-Droga u d-Dipendenza fuq id-Droga għall-implimentazzjoni tal-baġit taċ-Ċentru għas-sena finanzjarja 2008 (5), u fir-riżoluzzjoni tiegħu li takkumpanja d-deċiżjoni ta’ kwittanza, inter alia:

                           —

                           saħaq fuq kemm hu importanti li ċ-Ċentru jistabbilixxi l-objettivi SMART u l-indikaturi RACER fl-ipprogrammar tiegħu, bil-ħsieb li jivvaluta jevalwa l-prestazzjoni tiegħu,

                           —

                           innota li l-kontijiet taċ-Ċentru għas-sena finanzjarja 2008 juru dħul mill-interessi ta’ EUR 107 591,31,

                           —

                           feraħ liċ-Ċentru għall-kooperazzjoni tiegħu mill-qrib mal-Aġenzija Ewropea għas-Sigurtà Marittima, li wkoll għandha s-sede tagħha f'Lisbona, bil-għan li jaqsmu l-binjiet bejniethom u jagħmlu użu konġunt tal-infrastrutturi u s-servizzi, u nnota li ċ-ċaqliq għal ġol-bini tiegħu proprju kien skedat għat-tielet kwart tal-2009,

               C.

               billi l-baġit taċ-Ċentru għas-sena 2009 kien ta’ EUR 14 720 000, li huwa tnaqqis ta’ 2,25 % fuq is-sena finanzjarja 2008,

               1.

               Jinnota bi pjaċir li l-Qorti tal-Awdituri rnexxielha tikseb assigurazzjonijiet raġonevoli li l-kontijiet annwali taċ-Ċentru għas-sena finanzjarja 2009 huma affidabbli fl-aspetti konkreti kollha u li t-transazzjonijiet sottostanti, meta meqjusa globalment, huma legali u regolari;

      Prestazzjoni

               2.

               Jilqa’ l-inizjattiva taċ-Ċentru li jmexxi netwerk kompjuterizzat għall-ġbir u l-iskambju tal-informazzjoni msejjaħ “Netwerk Ewropew ta’ Informazzjoni dwar id-Droga u d-Dipendenza fuq id-Droga”; jinnota li dan in-netwerk jgħaqqad in-netwerks nazzjonali ta’ informazzjoni dwar id-droga, ċentri speċjalisti fl-Istati Membri u s-sistemi ta’ informazzjoni ta’ organizzazzjonijiet internazzjonali li jaħdmu maċ-Ċentru;

               3.

               Jinnota li ċ-Ċentru ħatar membru tal-persunal extra fuq bażi full-time biex itejjeb is-sistema ta’ ppjanar u monitoraġġ tiegħu u biex jiżviluppa indikaturi adattati;

               4.

               Jistieden liċ-Ċentru jqis jagħmilx diagramma ta’ Gantt parti mill-ipprogrammar għal kull waħda mill-attivitajiet operattivi tiegħu, bil-ħsieb li jiġi indikat f'sura konċiża l-ammont ta’ żmien li jkun ħa kull membru tal-persunal fuq proġett u jiġi mħeġġeġ approċċ favur il-kisba ta'riżultati;

               5.

               Jifraħ liċ-Ċentru talli spjega, f'tabella mehmuża mar-rapport tal-2009 tal-Qorti tal-Awdituri, paragun tal-operazzjonijiet li twettqu matul l-2009 u l-2008 bil-għan li l-awtorità ta’ kwittanza tkun tista' tivvaluta l-prestazzjoni tiegħu b'mod aktar effikaċi minn sena għall-oħra; jinnota li ċ-Ċentru żied il-għadd ta’ dokumenti tematiċi tiegħu u l-għadd ta’ dokumenti tiegħu ta’ informazzjoni dwar il-politika;

               6.

               Jinnota li l-kwittanza għall-implimentazzjoni tal-baġit għaċ-Ċentru għandha tiġi bbażata wkoll fuq il-prestazzjoni tiegħu matul is-sena;

      Approprjazzjonijiet ittrasferiti

               7.

               Jistieden liċ-Ċentru jistabbilixxi istruzzjonijiet u proċeduri xierqa għall-analiżi ta’ trasferimenti potenzjali sabiex il-volum ta’ approprjazzjonijiet ittrasferiti jitnaqqas għall-ammont minimu neċessarju biex ikopru l-ammonti li għadhom dovutiskont l-impenji tas-sena; jikkunsidra li huwa importanti ukoll li ċ-Ċentru jtejjeb l-ipprogrammar u l-monitoraġġ tal-attivitajiet bil-għan li jitnaqqsu t-trasferimenti; jinnota, fil-fatt, li l-Qorti tal-Awdituri rrapportat EUR 339 000 fi trasferimenti fl-approprjazzjonijiet taċ-Ċentru għall-2009 għat-Titolu II - Nefqa amministrattiva (26 %), li EUR 250 000 minnhom kienu jikkorrispondu għal impenji bla ebda ħlasijiet, l-iktar għal attivitajiet relatati mal-2010;

      L-immaniġġjar tal-flus kontanti

               8.

               Jilqa’ l-fatt li ċ-Ċentru kompla jtejjeb aktar il-previżjoni annwali tal-ħtiġijiet tiegħu ta’ flus kontanti; jinnota li din il-previżjoni kostantement qed tiġi aġġornata u ppreżentata bħala evidenza dokumentarja lis-servizzi relevanti tal-Kummissjoni biex tiġġustifika t-talba ta’ kull tliet xhur taċ-Ċentru għall-ħlas parzjali li jkun imiss tas-sussidju annwali tiegħu allokat mill-Unjoni;

               9.

               Jitlob għal kjarifika tar-regoli applikabbli fir-rigward ta’ dħul assenjat intern fid-dawl tal-mistoqsijiet li tqajmu wara r-rifużjoni ta’ parti mill-bilanċ pożittiv akkumulat taċ-Ċentru ta’ Traduzzjoni liċ-Ċentru; jinnota t-tweġiba taċ-Ċentru li tindika li għadd ta’ aġenziji qed iħabbtu wiċċhom mal-istess problema; jissuġġerixxi li fil-ġejjieni għandu jiġi adottat approċċ komuni ħalli permezz tiegħu jiġu ttrattati problemi orizzontali ta’ dan it-tip;

      Riżorsi umani

               10.

               Jistieden liċ-Ċentru biex ikompli jiżgura implimentazzjoni konsistenti tal-proċedura approvata tal-evalwazzjoni tal-persunal permezz ta’ informazzjoni u gwida adegwati lill-uffiċjali responsabbli għar-rappurtar u lill-impjegati;

      Verifika interna

               11.

               Jilqa’ l-inizjattiva taċ-Ċentru li jipprovdi lill-awtorità ta’ kwittanza r-Rapport Annwali tal-Awditjar Intern dwar iċ-Ċentru mħejji mis-Servizz tal-Awditjar Intern (IAS); iqis li din hija indikazzjoni ta’ transparenza u eżempju tal-aħjar prattika li għandha tiġi segwita mill-Aġenziji l-oħra kollha;

               12.

               Jirrikonoxxi l-fatt li fl-2009 l-IAS wettaq verifika fuq il-ġestjoni tal-għotjiet biex jipprovdi lid-Direttur taċ-Ċentru assigurazzjoni raġonevoli fir-rigward tal-adegwatezza u l-effikaċja tas-sistema ta’ kontroll interna applikabbli għall-ġestjoni tal-għotjiet fiċ-Ċentru; jinnota f'dan ir-rigward li l-IAS sab nuqqasijiet fil-konformità taċ-Ċentru mal-linji gwida attwali tal-Kummissjoni għall-ftehimiet tal-għotjiet, fl-implimentazzjoni tal-ftehim tal-għotjiet taċ-Ċentru u fir-rappurtar tiegħu dwarl-għotiet; jilqa’, madankollu, ir-riżultati pożittivi taċ-Ċentru u l-isforzi tiegħu li għadhom għaddejjin biex jistabbilixxi u jżomm ġestjoni ta’ kwalità tal-proċeduri tal-għotjiet, bil-għan li tiġi żgurata kwalità għolja kemm tal-azzjonijiet li ngħataw fondi kif ukoll tal-eżekuzzjoni amministrattiva u finanzjarja tal-għotjiet;

               13.

               Jistieden liċ-Ċentru biex jinforma lill-awtorità ta’ kwittanza bil-progress li sar fir-rigward tal-ġestjoni tar-riskju u, b'mod partikolari, fir-rigward tal-analiżi annwali tar-riskju tiegħu;

               14.

               Jirrikonoxxi l-fatt li 9 mid-19-il rakkomandazzjoni tal-IAS miftuħa fil-31 ta’ Diċembru 2009 huma meqjusa “importanti ħafna” u jikkonċernaw prinċipalment: l-adattament tal-ftehim ta’ għotjiet taċ-Ċentru, il-kontroll tal-kwalità tal-post il-ġdid, il-prekawzjonijiet kontra d-dannu mill-għargħar, il-Pjan ta’ Kontinwità tan-Negozju u l-investiment fit-tagħmir; iħeġġeġ, għaldaqstant, liċ-Ċentru jimplimenta bla dewmien dawn id-9 rakkomandazzjonijiet “importanti ħafna” u jinforma lill-awtorità ta’ kwittanza bil-progress li sar;

               15.

               Jirreferi, fir-rigward tal-osservazzjonijiet oħra li jakkumpanjaw id-Deċiżjoni dwar il-kwittanza, li huma ta’ natura orizzontali, għar-riżoluzzjoni tiegħu tal-10 ta’ Mejju 2011 (6) dwar il-prestazzjoni, il-ġestjoni finanzjarja u l-kontroll tal-aġenziji.

      (1)  ĠU C 338, 14.12.2010, p. 162.

      (2)  ĠU L 248, 16.9.2002, p. 1.

      (3)  ĠU L 376, 27.12.2006, p. 1.

      (4)  ĠU L 357, 31.12.2002, p. 72.

      (5)  ĠU L 252, 25.9.2010, p. 160.

      (6)  Testi adottati, P7_TA(2011)0163 (Ara paġna 269 ta’ dan il-Ġurnal Uffiċjali).


title: 2012/626/UE: Deċiżjoni tal-Kunsill tal- 4 ta’ Ottubru 2012 li taħtar sitt membri Rumeni u ħames membri supplenti Rumeni fil-Kumitat tar-Reġjuni

text:
               9.10.2012

               MT

               Il-Ġurnal Uffiċjali tal-Unjoni Ewropea

               L 274/29

         DEĊIŻJONI TAL-KUNSILL
   tal-4 ta’ Ottubru 2012
   li taħtar sitt membri Rumeni u ħames membri supplenti Rumeni fil-Kumitat tar-Reġjuni
   (2012/626/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 305 tiegħu,
   Wara li kkunsidra l-proposta mill-Gvern Rumen,
   Billi:

               (1)

               Fit-22 ta’ Diċembru 2009 u fit-18 ta’ Jannar 2010, il-Kunsill adotta d-Deċiżjonijiet 2009/1014/UE (1) u 2010/29/UE (2) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta’ Jannar 2010 sal-25 ta’ Jannar 2015.

               (2)

               Konsegwentement għat-tmiem tal-mandat tas-Sur Decebal ARNĂUTU, is-Sur Veronica DIACONU, is-Sinjura Edita Emőke LOKODI, is-Sur Constantin OSTAFICIUC, is-Sur Vasile SAVA u s-Sur Gheorghe Bunea STANCU, saru vakanti s-siġġijiet ta’ sitt membri fil-Kumitat tar-Reġjuni. Konsegwentement għat-tmiem tal-mandat tas-Sur Árpád Szabolcs CSEHI, is-Sur Gheorghe FLUTUR, is-Sinjura Mariana MIRCEA, is-Sur Mircia MUNTEAN u s-Sinjura Ioana TRIFOI, saru vakanti s-siġġijiet ta’ ħames membri supplenti fil-Kumitat tar-Reġjuni,

         ADOTTA DIN ID-DEĊIŻJONI:
   Artikolu 1
   Huma b’dan maħturin fil-Kumitat tar-Reġjuni għall-bqija tal-mandat attwali, jiġifieri sal-25 ta’ Jannar 2015:

               (a)

               bħala membri:

                           —

                           is-Sur Cristian Mihai ADOMNIȚEI, President of Iași County Council

                           —

                           is-Sur Dragoș Adrian BENEA, President of Bacău County Council

                           —

                           is-Sur Ovidiu BRĂILOIU, Mayor of Eforie town, Constanța County

                           —

                           is-Sur Csaba BORBOLY, President of Harghita County Council

                           —

                           is-Sinjura Mariana GÂJU, Mayor of the Cumpăna commune, Constanța County

                           —

                           is-Sur Emilian OPREA, Mayor of Chitila town, Ilfov County

                     u

               (b)

               bħala membri supplenti:

                           —

                           is-Sur Andrei Ioan CHILIMAN, Mayor of District 1 - Bucharest

                           —

                           is-Sinjura Veronica DIACONU, Local Councillor, Gorgota commune Local Council, Prahova County

                           —

                           is-Sur Petru Nicolae IOȚCU, President of Arad County Council

                           —

                           is-Sur Marian PETRACHE, President of Ilfov County Council

                           —

                           is-Sur Silviu PONORAN, Mayor of Zlatna town, Alba County.

         Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fil-Lussemburgu, l-4 ta’ Ottubru 2012.

            Għall-Kunsill

            Il-President

         S. CHARALAMBOUS

      (1)  ĠU L 348, 29.12.2009, p. 22.

      (2)  ĠU L 12, 19.1.2010, p. 11.